REZOLUTË

PËR VLERËSIMIN E VEPRIMTARISË SË INSTITUTIT TË STATISTIKAVE 
PËR VITIN 2022

Kuvendi i Shqipërisë,
	Duke njohur misionin e INSTAT-it për prodhimin e statistikave asnjanëse, transparente dhe të përditësuara, të cilat ndihmojnë në gjykimin e përdoruesve për proceset e zhvillimit e transformimit në fushat ekonomiko-sociale brenda vendit;
Duke marrë në konsideratë se INSTAT-i është prodhuesi kryesor i statistikave zyrtare në vend dhe përgjegjës për koordinimin dhe funksionimin e Sistemit Kombëtar Statistikor;
Duke vlerësuar se statistikat zyrtare shpërndahen duke respektuar parimet statistikore të përcaktuara në ligj, duke mbrojtur konfidencialitetin statistikor dhe duke siguruar akses të barabartë për të gjithë përdoruesit;
Duke inkurajuar forcimin e bashkëpunimit të INSTAT-it me prodhuesit dhe përdoruesit e statistikave zyrtare brenda dhe jashtë vendit për të plotësuar nevojat e tyre me informacion cilësor e të përditësuar dhe për të qenë të krahasueshëm me vendet e tjera në rajon dhe Evropë;
Vlerëson veprimtarinë e  Institutit të Statistikave gjatë vitit 2022 në drejtim të:
Rritjes së konsiderueshme të numrit të statistikave të prodhuara dhe transmetuara në Eurostat dhe të vlerësuara si statistika cilësore të prodhuara sipas standardeve profesionale. 
Paraqitjes relativisht të lartë në medie, duke e rritur imazhin e institucionit, por edhe duke sjellë në vëmendje nevojën e përdoruesve për statistika, si: të hartuesve të politikave, studiuesve, bizneseve, medieve etj.
Angazhimit të tij në paraqitjen e raporteve, mendimeve e studimeve në arenën ndërkombëtare në fushën e prodhimit dhe zhvillimit statistikor, duke marrë pjesë dhe kontribuar në forume dhe aktivitete të ndryshme botërore të statistikave.
Rritjes së numrit të indikatorëve statistikorë në kuadër të Objektivave të Zhvillimit të Qëndrueshëm.
Përmbushjes së detyrimeve të përcaktuara në Planin Kombëtar për Integrimin Evropian 2021–2023 në kuadër të përputhshmërisë së plotë me legjislacionin evropian. 
Kuvendi rekomandon që Instituti i Statistikave për vitin 2023 të përmirësojë punën në këto drejtime:
1. Të zbatojë me cilësi dhe në kohë Censin e Popullsisë dhe Banesave, duke u bazuar në përcaktimin e qartë të vizionit dhe objektivave strategjikë për kryerjen e censit, si dhe duke e konsideruar atë instrument kryesor për procesin e negociatave. 	
2. T’i kushtojë vëmendje të veçantë zbatimit dhe monitorimit të strategjisë së komunikimit për promovimin e Censit të Popullsisë dhe Banesave, i cili është thelbësor për të siguruar ndërgjegjësimin statistikor, rritjen e besueshmërisë dhe pjesëmarrjen e popullatës në këtë proces.
3. Të finalizojë dokumentet strategjike të Censit të Bujqësisë, të cilat do të shërbejnë për të planifikuar elementet më të rëndësishme të projektit, duke filluar me përgatitjen e kuadrit rregullator, vlerësimin e burimeve dhe aktorëve që do të përfshihen, buxhetin, si dhe përcaktimin e metodologjisë që do të ndiqet për Censin e Bujqësisë 2024.  Të paraqitet sa më parë në Kuvend për miratim projektligji  për Censin e Bujqësisë.
4. Të vazhdojë modernizimin e metodave të mbledhjes së të dhënave dhe prodhimit statistikor të Sistemit Kombëtar Statistikor, si mekanizimi kryesor për prodhimin e statistikave në përputhje me standardet e kërkuara nga Eurostat dhe në përputhje me teknikat me moderne ndërkombëtare.
5. Të vijojë përpjekjet për zgjerimin e Sistemit Kombëtar Statistikor me shtimin e institucioneve prodhuese dhe furnizuese me të dhëna, rritjen e gamës së produkteve statistikore zyrtare të prodhuara dhe rritjen e cilësisë statistikore.
6. Të bëjë përpjekje për uljen e qarkullimit të punonjësve dhe të sigurojë që niveli i plotësimit me punonjës është i mjaftueshëm për përmbushjen e nevojave të prodhimit statistikor. Gjithashtu, punonjësit të jenë të mirëtrajnuar lidhur me zhvillimet e fundit në fushën e statistikave.
7. Të rrisë prodhimin dhe transmetimin e të dhënave makroekonomike në kohë dhe me cilësi të lartë në Eurostat për të arritur përputhje të plotë me standardet e ESA 2010 dhe të punojë për shtimin e treguesve të rëndësishëm, të cilët ende nuk i transmetohen Eurostatit.
8. Të intensifikojë bashkëpunimin statistikor kombëtar dhe ndërkombëtar për të përshtatur metodologjitë dhe praktikat më të mira në rritjen e rolit të tij në qeverisjen e të dhënave publike si pjesë e ekosistemit të të dhënave, që shërbejnë për prodhimin e statistikave zyrtare, pa cenuar besimin në statistika dhe konfidencialitetin.

Miratuar më datë 13.7.2023.


